b"\n_START_ARTICLE_\nIfigenia a \xc3\x80ulida\n_START_SECTION_\nArgument\n_START_PARAGRAPH_\nAgam\xc3\xa8mnon explica a un esclau anci\xc3\xa0 l'origen de l'expedici\xc3\xb3 de tots els aqueus a Troia a causa del jurament dels pretendents d'Helena i el posterior segrest d'aquesta per part d'un pr\xc3\xadncep troi\xc3\xa0, Paris. Per aix\xc3\xb2, es reun\xc3\xad un ex\xc3\xa8rcit al port d'\xc3\x80ulida, amb la intenci\xc3\xb3 d'embarcar per a la guerra contra Troia. Per\xc3\xb2 hi havia una abs\xc3\xa8ncia prolongada de vents favorables que impedien la partida de la flota._NEWLINE_Davant d'aquesta situaci\xc3\xb3, intervingu\xc3\xa9 l'endev\xc3\xad Calcant, que va emetre un oracle segons el qual nom\xc3\xa9s es produiran vents favorables si Ifigenia, filla d'Agam\xc3\xa8mnon, \xc3\xa9s sacrificada en honor a \xc3\x80rtemis._NEWLINE_Agam\xc3\xa8mnon, escollit comandant en cap de l'ex\xc3\xa8rcit per ser germ\xc3\xa0 de Menelau, l'esp\xc3\xb2s d'Helena, va enviar missatgers a buscar la seva filla, pressionat pel seu germ\xc3\xa0, amb el fals argument que havia de venir per casar-se amb Aquil\xc2\xb7les.\n_START_SECTION_\nAgam\xc3\xa8mnon rectifica\n_START_PARAGRAPH_\nAgam\xc3\xa8mnon es penedeix de la seva decisi\xc3\xb3 i decideix encarregar al seu anci\xc3\xa0 esclau la missi\xc3\xb3 d'enviar a la seva esposa Clitemnestra un altre missatge en qu\xc3\xa8 anul\xc2\xb7la l'ordre pr\xc3\xa8via que envi\xc3\xa9s a \xc3\x80ulida Ifigenia._NEWLINE_L'anci\xc3\xa0 parteix a complir amb la seva missi\xc3\xb3 i s'atura a admirar i fer un recompte de les forces de l'expedici\xc3\xb3 i dels principals caps.\n_START_SECTION_\nEnfrontament de Menelau amb Agam\xc3\xa8mnon\n_START_PARAGRAPH_\nTanmateix, Menelau intercepta l'anci\xc3\xa0 i li agafa la carta. Despr\xc3\xa9s d'encarar-se amb el seu germ\xc3\xa0 Agam\xc3\xa8mnon, li retreu que ha faltat a la promesa que f\xc3\xa9u de fer portar la seva filla i que all\xc3\xb2 no era propi d'alg\xc3\xba que pretengu\xc3\xa9s ser el cap de tots els aqueus perqu\xc3\xa8 d'aquest mode permetr\xc3\xa0 que el pr\xc3\xadncep troi\xc3\xa0 en surti victori\xc3\xb3s de l'ofensa que f\xc3\xa9u amb el segrest de la seva esposa Helena._NEWLINE_Agam\xc3\xa8mnon li replica que ell no ha de pagar el preu de sacrificar la seva filla perqu\xc3\xa8 la culpa del segrest d'Helena \xc3\xa9s del mateix Menelau per no vigilar-la b\xc3\xa9.\n_START_SECTION_\nArribada de Clitemnestra i Ifigenia a \xc3\x80ulida\n_START_PARAGRAPH_\nMentrestant, arriba un missatger portant Ifigenia, juntament amb Clitemnestra i el petit Orestes, un altre fill d'Agam\xc3\xa8mnon. Agam\xc3\xa8mnon es lamenta profundament del seu dest\xc3\xad i Menelau es compadeix llavors d'ell i d'Ifigenia, i li prega que no realitzi el sacrifici. No obstant aix\xc3\xb2, en aquest punt, Agam\xc3\xa8mnon diu al seu germ\xc3\xa0 que de tota manera es veu obligat a realitzar el sacrifici perqu\xc3\xa8 Calcant o Odisseu informaran de l'oracle a la resta de l'ex\xc3\xa8rcit._NEWLINE_Ifigenia i Clitemnestra es reuneixen amb Agam\xc3\xa8mnon, felices pel que elles creuen que ser\xc3\xa0 una boda, tot i que Clitemnestra s'enfada per la insist\xc3\xa8ncia d'Agam\xc3\xa8mnon perqu\xc3\xa8 ella estigui absent en el moment de lliurar la seva filla en matrimoni.\n_START_SECTION_\nClitemnestra, Ifigenia i Aquil\xc2\xb7les descobreixen la veritat\n_START_PARAGRAPH_\nPoc despr\xc3\xa9s, arriba Aquil\xc2\xb7les davant la tenda d'Agam\xc3\xa8mnon i surt a la seva trobada Clitemnestra, que l'informa que ella \xc3\xa9s la mare de la seva futura esposa. Aquil\xc2\xb7les, que no en sabia res, es mostra sorpr\xc3\xa8s i li respon que ell no t\xc3\xa9 not\xc3\xadcies sobre cap boda. Ambd\xc3\xb3s s\xc3\xb3n informats en aquell moment per l'anci\xc3\xa0 esclau que el vertader prop\xc3\xb2sit de fer portar Ifigenia no era per a casar-la amb Aquil\xc2\xb7les, sin\xc3\xb3 per a sacrificar-la en honor a \xc3\x80rtemis, perqu\xc3\xa8 aquesta els fos favorable amb els vents. Aquil\xc2\xb7les, of\xc3\xa8s perqu\xc3\xa8 s'hagin aprofitat del seu nom sense fer-li-ho saber, es compromet llavors a evitar el sacrifici._NEWLINE_La mateixa Ifigenia s'adona de la veritat i Clitemnestra increpa Agam\xc3\xa8mnon i tracta de fer-lo recapacitar, mentre Ifigenia suplica abra\xc3\xa7ada als genolls del seu pare. Agam\xc3\xa8mnon respon que, si es nega a permetre el sacrifici, no sols morir\xc3\xa0 ella sin\xc3\xb3 que la resta de l'ex\xc3\xa8rcit matar\xc3\xa0 tota la seva fam\xc3\xadlia. A continuaci\xc3\xb3, marxa sense permetre r\xc3\xa8plica a les seves paraules.\n_START_SECTION_\nEl sacrifici\n_START_PARAGRAPH_\nAquil\xc2\xb7les acut a la trobada d'Ifigenia i Clitemnestra i els explica que ell mateix ha estat a punt de ser lapidat per la resta de l'ex\xc3\xa8rcit per oposar-se al sacrifici, per\xc3\xb2 que encara es mostra disposat a impedir-lo. En aquell moment, Ifigenia prefereix resignar-se a morir per evitar a Aquil\xc2\xb7les desgr\xc3\xa0cies i perqu\xc3\xa8 compr\xc3\xa8n que la seva mort \xc3\xa9s necess\xc3\xa0ria perqu\xc3\xa8 els hel\xc2\xb7lens puguin castigar el segrest d'Helena. Finalment, demana a la seva mare que no guardi rancor al seu pare._NEWLINE_M\xc3\xa9s tard, un missatger conta a Clitemnestra els successos que van oc\xc3\xb3rrer durant el sacrifici: Ifigenia ofer\xc3\xad el seu coll amb noblesa i quan el sacerdot es disposava a degollar-la, de sobte Ifigenia va desapar\xc3\xa8ixer raptada per algun d\xc3\xa9u i en el seu lloc va apar\xc3\xa8ixer-hi un c\xc3\xa9rvol degollat.\n_START_SECTION_\nAdaptaci\xc3\xb3 cinematogr\xc3\xa0fica\n_START_PARAGRAPH_\nAquesta trag\xc3\xa8dia fou duta al cinema el 1977 com Iphigenia, dirigida per Mihalis Kakogiannis, protagonitzada per Tatiana Papamoschu i Irene Papas com a Clitemnestra, i reb\xc3\xa9 una nominaci\xc3\xb3 a l'\xc3\x92scar i el Premi del Festival de Cannes."